CELEX: 62011CN0281
Language: el
Date: 2011-06-06 00:00:00
Title: Υπόθεση C-281/11: Προσφυγή της 6ης Ιουνίου 2011 — Ευρωπαϊκή Επιτροπή κατά Δημοκρατίας της Πολωνίας

27.8.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 252/15
            
         Προσφυγή της 6ης Ιουνίου 2011 — Ευρωπαϊκή Επιτροπή κατά Δημοκρατίας της Πολωνίας
   (Υπόθεση C-281/11)
   2011/C 252/29
   Γλώσσα διαδικασίας: η πολωνική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: L. Pignataro-Nolin και M. Owsiany Hornung)
   
      Καθής: Δημοκρατία της Πολωνίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Δημοκρατία της Πολωνίας, μη μεταφέροντας ή μη μεταφέροντας ορθώς στην εσωτερική έννομη τάξη τα άρθρα 2, στοιχεία α', β', δ', ε' και στ', 3, παράγραφος 3, 4, παράγραφος 3, 6, 7, 8, 9, παράγραφοι 1 και 2, στοιχείο α', 10, παράγραφοι 3 και 4, 18, παράγραφοι 1, δεύτερο εδάφιο, 3 και 4, και το παράρτημα V, μέρος Α, τέταρτη περίπτωση, μέρος Β, πρώτη περίπτωση, και μέρος Γ, πρώτη περίπτωση, της οδηγίας 2009/41/ΕΚ του Ευρωπαϊκού Κοινοβουλίου και του Συμβουλίου, της 6ης Μαΐου 2009, για την περιορισμένη χρήση γενετικώς τροποποιημένων μικροοργανισμών (1), παρέβη τις υποχρεώσεις που υπέχει από την οδηγία αυτή·
            
         
               —
            
            
               να καταδικάσει τη Δημοκρατία της Πολωνίας στα δικαστικά έξοδα.
            
         
      Ισχυρισμοί και κύρια επιχειρήματα
   
   Η Επιτροπή ισχυρίζεται ότι η Δημοκρατία της Πολωνίας δεν μετέφερε ορθώς στην εσωτερική έννομη τάξη τους ορισμούς του «μικροοργανισμού», του «γενετικώς τροποποιημένου μικροοργανισμού» του «ατυχήματος» και του «χρήστη», που περιλαμβάνονται στο άρθρο 2, στοιχεία α', β', δ', και ε', της οδηγίας 2009/41. Η Επιτροπή εκτιμά ότι υφίσταται επίσης σχετική παράβαση επειδή η πολωνική νομοθεσία δεν περιέχει ορισμό της «γνωστοποιήσεως», ορισμός που περιέχεται στο άρθρο 2, στοιχείο στ', της οδηγίας.
   Επιπλέον, δεν μεταφέρθηκαν στην εσωτερική έννομη τάξη τα άρθρα 3, παράγραφος 3, 6, 7, 8, 9, παράγραφοι 1 και 2, στοιχείο α', 18, παράγραφοι 1, δεύτερο εδάφιο, 3 και 4 της οδηγίας 2009/41, και οι διατάξεις του παραρτήματος V, μέρος Β, πρώτη περίπτωση, και μέρος Γ, πρώτη περίπτωση, της οδηγίας αυτής.
   Η Επιτροπή εκτιμά ότι μεταφέρθηκε εσφαλμένα στην εσωτερική έννομη τάξη το άρθρο 4, παράγραφος 3, της οδηγίας 2009/41, δεδομένου ότι, κατά την πολωνική νομοθεσία, η κατηγορία 1 περιλαμβάνει μόνο δραστηριότητες που δεν συνεπάγονται κανένα κίνδυνο, ενώ η οδηγία περιλαμβάνει επίσης δραστηριότητες που αποτελούν αμελητέο κίνδυνο.
   Περαιτέρω, η Επιτροπή υποστηρίζει ότι η Δημοκρατία της Πολωνίας δεν μετέφερε ορθώς στην εσωτερική έννομη τάξη το άρθρο 10, παράγραφος 3, της οδηγίας 2009/41, καθόσον περιορίζει τη δυνατότητα προβλέψεως συμπληρωματικών όρων για την περιορισμένη χρήση γενετικώς τροποποιημένων οργανισμών στις περιπτώσεις στις οποίες τούτο απαιτείται για την προστασία της ανθρώπινης υγείας ή του περιβάλλοντος, ενώ το άρθρο 10, παράγραφος 3, της οδηγίας 2009/41 δεν προβλέπει τέτοιο περιορισμό.
   Ακόμη, δεν μεταφέρθηκε ορθώς στην εσωτερική έννομη τάξη το άρθρο 10, παράγραφος 4, της οδηγίας 2009/41, καθόσον η εθνική νομοθεσία προβλέπει μια χρονική περίοδο τριάντα ημερών, η οποία δεν προβλέπεται από την οδηγία.
   Τέλος, η Επιτροπή υποστηρίζει ότι οι πολωνικές αρχές δεν μετέφεραν πλήρως στην εθνική έννομη τάξη το παράρτημα V, μέρος Α, τέταρτη περίπτωση, της οδηγίας 2009/41.
   
      (1)  EE L 125, σ. 75.